Kočiš, Eduard, poslanec NR SR (2023-03-21):
Veľmi pekne ďakujem za slovo, pán predseda. Milé kolegyne, vážení kolegovia, máme pred nami, máme pred vami návrh zákona ktorý upravuje podmienky výkonu volebného práva a o zmene a doplnení niektorých zákonov v znení neskorších predpisov. Čiže cieľom našej predloženej novely je zavedenie určitej vyššej formy transparentnosti, určitej vyššej formy spracovania a nakladania s výsledkami samotných volieb, ktoré sa týkajú všetkých obcí a miest naprieč celou Slovenskou republikou od východu na západ, od severu na juh. Novela zákona, ako ju máme napísanú, preto ukladá obciam a mestám povinnosť uverejňovať na svojich webových stránkach a na svojich webových sídlach výsledky sčítania v danom meste, v danom, danej miestnej alebo v danej okrskovej komisii. Týka sa to všetkých miest a obcí, ktoré disponujú minimálne jednou okrskovou volebnou komisiou. A zároveň prikladajú povinnosť štatistickému úradu zabezpečiť takéto zverejňovanie zápisníc v rámci celého okresu na stránke štatistického úradu. Čiže prejdeme situácii, že štatistický úrad bude zverejňovať len priebežné výsledky parlamentných volieb, ale tieto zápisnice budú zverejňované naprieč všetkými okresnými komisiami. To znamená, všetkých 79 okresných zápisníc bude zverejnených na webovej stránke štatistického úradu a občan volič si bude môcť veľmi jednoducho odkontrolovať ako člen okrskovej volebnej komisie alebo člen okresnej volebnej komisie, či je údaj zverejnený štatistickým úradom, ktorý nahadzoval zapisovateľ, zapisovateľka či už okrskovej, alebo okresnej komisie, v súlade s tým, čo si daný člen okrskovej alebo okresnej komisie odpísal, ofotil alebo vypísal zo zápisnice, ktorá je vypisovaná ručne a následne nahadzovaná do systému. Ako bolo povedané v rozprave alebo aj vo faktických poznámkach mojimi kolegami z hnutia REPUBLIKA, tento náš návrh zákona nebude stáť daňových poplatníkov a občanov Slovenskej republiky ani jedno jediné euro. V minulom roku, teda v roku 2022, sme boli veľmi nemilo prekvapení pri komunálnych voľbách, ktoré boli spojené s voľbami do vyšších územných celkov, a mali sme možnosť zistiť nedostatky vo volebnom akte na tejto úrovni, keď sme spájali dva druhy volieb, ktoré sú nezávislé a nezáväzné na sebe. Jedným z tých nedostatkov alebo, by som povedal, až veľkých nedostatkov bola nemožnosť kontroly občanov so spracovaním ich hlasov, ktoré už odovzdali vhodením svojho hlasovacieho lístka do volebnej urny, pretože zápisnice z okrskových a okresných komisií sa jednoducho nezverejňujú. Tento náš návrh zákona takýmto jednoduchým spôsobom tento nedostatok odstraňuje a zabezpečí pre všetkých občanov Slovenskej republiky, či už voličov, alebo nevoličov, tých, ktorí sa zúčastňujú pravidelne volebného aktu, alebo tí, ktorí o tom ešte len uvažujú a možno nedôverujú práve takýmto spôsobom sčítavaniu alebo odovzdávaniu hlasov, že takáto forma ich odovzdaného hlasu nebude možná manipulovania a nebude možné manipulovať s ich volebným hlasom, pretože každý jeden člen okrskovej a okresnej komisie si bude môcť robiť jednoduchý výpis, odpis alebo fotodokumentáciu celej zápisnice. Občania sa tak už nebudú musieť spoliehať iba na výsledky zverejnené štatistickým úradom, keďže štatistický úrad tieto výsledky zverejňuváva síce pravidelne, ale so značným oneskorením. Možno niekedy to trvá aj niekoľko týždňov, kedy sa tieto výsledky skompletizujú a sú na patričnej úrovni, ale aj napriek tomu zverejňovanie týchto výsledkov je predchádzané značnými chybami a práve tým, že každá jedna okrsková komisia, každá jedna obecná komisia alebo miestna komisia, akokoľvek ju nazveme, bude mať povinnosť túto svoju zápisnicu v čo najkratšom čase, a keďže to bude prepojené cez jeden volebný softvér, tak nebudú mať problém s nahadzovaním zápisnice priamo do systému, ktorý bude spolupracovať s okrskovou volebnou komisiou, a zároveň tieto výsledky nahodiť na stránku mesta alebo obce. Čiže delegovaný člen okresnej volebnej komisie bude v priebehu niekoľkých minút od nahodenia výsledkov do zápisnice okresnej, bude vedieť odkontrolovať ten istý údaj aj na zápisnici mestského alebo obecného zastupiteľstva, keďže tá istá, ten istý údaj, tá istá zápisnica sa tam bude musieť zverejniť. Čiže mnohými ľuďmi tieto voľby možno rozporuplné nebudú musieť byť nejakým spôsobom docielené tým, že budeme mať niekoľko alebo niekoľko desiatok neplatných výsledkov, pretože kedysi dochádzalo k rôznym kontroverzným, až neuveriteľným informáciám od samých občanov, že nebol súhlas so zápisnicou miestnou, ale teda okrskovou a so zápisnicou okresnou, a potom dochádza k situácii, že tá zápisnica alebo tá celá urna musí byť prepočítavaná všetkými členmi okrskovej komisie ešte raz. Toto všetko by sa naozaj nemuselo diať, ak by sme prijali tuná v pléne Národnej rady Slovenskej republiky náš predkladaný návrh zákona a pokiaľ by prístup k zápisniciam bez akýchkoľvek obmedzení mali naozaj v čase vykonávania či už komunálnych, alebo volieb do vyššieho územného celku, parlamentných, prezidentských, alebo volieb do Európskeho parlamentu všetci členovia delegovaní politickými subjektmi alebo politickými stranami, hnutiami, ktoré majú na toto delegovanie právo. Takisto by sme sa vyhli takej kontroverznej požiadavke, pretože niektorí predsedovia okrskových alebo aj okresných komisií častokrát buď dovolili si ofotiť, urobiť výpis alebo odpis tejto zápisnice, ale mnohí predsedovia takejto okrskovej komisie to nedovolili. Takže tu by to bolo explicitne dané do zákona, že na to má každý jeden člen okrskovej alebo okresnej komisie právo, a jednoducho by sme sa vyhli akejkoľvek polemike, či je možné odfotiť si zápisnicu alebo urobiť výpis alebo odpis z tejto zápisnice. Jednoducho rozporovali by sme všetky nejasnosti a všetky názorové rozdiely by boli vlastne potlačené. Obsah tejto novely zákona hovorí v podstate o povinnosti zverejňovania výsledkov volieb na stránkach miest a obcí a na stránke štatistického úradu. Čiže, kolegyne, kolegovia, ja vás naozaj veľmi pekne žiadam o podporu tohto návrhu zákona. Zároveň veľmi pekne ďakujem predsedovi hnutia re... predsedovi hnutia SME RODINA a predsedovi Národnej rady, ktorý vyjadril jasnú podporu tomuto návrhu zákona, a chcem poprosiť aj všetkých, či už koaličných, alebo opozičných poslancov, nepozerajte sa na tento návrh zákona ako na niečo politické, ale jednoducho aj týmto vaším hlasovaním budete chrániť vlastné hlasy, ktoré sa takýmto spôsobom môžu buď stratiť, alebo prehodiť na niekoho iného. Čiže veľmi pekne ďakujem za pozornosť a pevne verím, že tento návrh zákona posunieme do druhého čítania.